ประชาชนใช้ช่วงวันหยุดสุดสัปดาห์ เที่ยวชมงานเกษตรแฟร์ ประจำปี 2565 ที่มหาวิทยาลัยเกษตรศาสตร์ บางเขน วันสุดท้ายคึกคัก
ตลอดช่วงเช้าวันนี้ ที่งานเกษตรแฟร์ ประจำปี 2565 ภายใต้งาน เกษตรวิถีใหม่ หลังมหันตภัยโควิด ซึ่งจัดขึ้นเป็นวันสุดท้าย พบว่ามีประชาชนใช้ช่วงวันหยุดสุดสัปดาห์เข้าเที่ยวงานกันอย่างต่อเนื่อง ภายใต้มาตรการป้องกันโควิด-19 อย่างเข้มงวด โดยผู้ที่จะเข้างานทุกคนต้องแสดงผลการรับวัคซีนแก่เจ้าหน้าที่และเช็คอินผ่านแอปพลิเคชันหมอพร้อมก่อนเข้างานทั้ง 6 จุดด้วยกัน ภายในงานในปีนี้ยังอัดแน่นไปกับกิจกรรมให้ความรู้ต่างๆ อาทิ นวัตกรรมเห็ดเป็นยา งานนิทรรศการต่างๆ รวมโซนร้านค้าต่างๆ ที่น่าสนใจไม่แพ้ปีก่อนๆ ไม่ว่าจะเป็น ตลาดน้ำ ตลาดโบราณ หาชมได้ที่โซนตลาดน้ำนนทรี โซนเศรษฐกิจฐานราก แหล่งรวมสินค้าร้านค้าเอสเอ็มอี สินค้าโอท็อป วิสาหกิจชุมชน สินค้าจากเกษตรออนไลน์ โซนเทคโนโลยีการเกษตร แหล่งรวมเครื่องจักรทางการเกษตร และเทคโนโลยีทางการเกษตร, โซนต้นไม้ และเครื่องมือ-อุปกรณ์ทางเกษตร ที่มีพันธุ์ไม้ ไม้ดอกไม้ประดับ รวมถึงอุปกรณ์ตกแต่งสวน โซนสัตว์เลี้ยงและอุปกรณ์ต่างๆ โซนขายสินค้าเกษตรอุปโภคและบริโภค รวมถึงโซนร้านค้าจากทุกภาคส่วน ทำให้บรรยากาศเป็นไปอย่างคึกคัก จากการสอบถามปรชาชนที่เข้าร่วมงาน ต่างกล่าวเป็นเสียงเดียวกันว่า การจัดงานครั้งนี้เป็นงานที่รอคอยกว่า 2 ปี เนื่องจากมาเที่ยวประจำทุกปี มีของที่หลากหลายมาให้เลือก แต่ยังคงมีความกังวลโรคโควิด -19 แต่เชื่อมั่นภายในงานมีมาตรการที่เคร่งครัด สำหรับในปีนี้ยังเอาใจผู้ที่อยู่ต่างจังหวัด หรือผู้ที่ไม่สะดวกเข้าชมงานด้วยตัวเอง เปิดตัว virtual kasetfair 2022 เพื่อใช้เป็นช่องทางเข้าเยี่ยมชมงานได้อีกช่องทางที่เสมือนจริง ซึ่งนอกจากจะเห็นบรรยากาศภายในงานแล้ว ทั้งใช้เป็นช่องทางเลือกซื้อสินค้าภายในงานเกษตรแฟร์ 2565 ผ่านทางเว็บไซต์ https://kasetfair.ku.ac.th/ ได้ด้วย ซึ่งประชาชนที่สนใจอยากเที่ยวชมงาน ชิม ช้อป สินค้าที่หลากหลาย สามารถมาได้จนถึงวันนี้เป็นสุดท้าย ที่มหาวิทยาลัยเกษตรศาสตร์ บางเขน ซึ่งสามารถเดินทางด้วยรถไฟฟ้าbts ลงสถานี มหาวิทยาลัยเกษตรศาสตร์ สะดวกสบายยิ่งขึ้น